SAMWU Werkers los dooie hond op speaker se tafel | SAUK.co.za - Nuus.info
Thomas Nopheche, hoof van kommunikasie in die munisipaliteit, sê Samwu wil waarskynlik vir Lucky Kubeka, die speaker (ANC), aansê om as voorsittende beampte van die raadsvergaderings die munisipaliteit se sake in orde te kry. Dié munisipaliteit word deur binnegevegte verlam en die werknemers sê hulle kan nie in sulke onstabiele omstandighede werk nie.
Nopheche sê Samwu-lede het reeds voor die raadsvergadering in die raadsaal gesing en dans en papiere rondgegooi.
"Ons is nie seker wat die simboliek van die hond is nie. Dit is hoe ons dit gehoor het. Ons is teen enige mishandeling van diere gekant. Die hond was egter reeds dood toe hy op die tafel neergesit is."
Raadslede meen die ANC se binnegevegte oor topposte in die munisipaliteit bring waarskynlik mee dat die raad met 'n dooie hond vergelyk word.
Sidney Pittaway, DA-raadslid, sê die probleem het ontstaan toe die kontrak van die munisipale bestuurder, Lindi Molibeli, wat 'n groot vertroueling is van die vorige Vrystaatse premier, Ace Magashule, en dié van ander art. 57-bestuurders einde Julie 2017 verstryk het.
"Die poste is toe nie geadverteer nie en die bestuur het maar net in die poste aangebly. Nadat vrae hieroor gevra is, is 'n raadsvergadering gehou waarop besluit is om hul kontrakte met drie maande te verleng.
"Dit is sodat behoorlike prosesse gevolg kon word om nuwe bestuurders aan te stel. Maar daar was nie 'n kworum op die vergadering waarop besluit is dat die kontrakte verlang mag word nie," sê Pittaway.
Een teorie is dat die hond deur werkers op die speaker, Lucky Kubeka, se tafel gesit is uit protes teen die onstabiliteit weens politieke toutrekkery oor die topposte in die Fezile Dabi-distriksmunisipaliteit.
Die DA het vir die ANC gesê dat die verlengde kontrakte ongeldig is.
"Ingevolge wetgewing moes die poste weer geadverteer geword het, en moes 'n paneel deur die raad saamgestel word om 'n kortlys op te stel van mense met wie onderhoude gevoer kon word.
"Maar die paneel is net 'gevorm' en nooit behoorlik saamgestel nie. Intussen het die tydelike kontrakte ook verstryk.
"Hierna is Sisi Ntombela, die Vrystaatse premier wat die LUR vir samewerkende regering en tradisionele sake was, gevra om 'n tydelike munisipale bestuurder na Fezile Dabi te stuur."
Ntombela het toe twee mense gestuur om te kom waarneem, sê Pittaway.
Hierna is onderhoude met voornemende bestuurders gevoer. Op 30 November se raadsvergadering is die raad gevra om 'n paneel goed te keur. Dié paneel het volgens Pittaway die vorige dag reeds die onderhoud met Molibeli gevoer om haar as munisipale bestuurder aan te stel.
Pittaway sê dit is toe dat Aumix Oliphant, die uitvoerende burgemeester (ANC), haar voet dwars sit, die punt van die agenda onttrek en geweier het om die kontrak vir die heraanstelling van Molibeli vanaf 1 Desember te onderteken.
Die ANC in Fezile Dabi het Oliphant toe tydelik as ANC-lid geskors, sê Pittaway.
Intussen het Molibeli 'n saak teen Fezile Dabi in die hooggeregshof in Bloemfontein begin omdat die munisipaliteit haar nie weer as munisipale bestuurder wou aanstel nie.
Oliphant het teenoor Netwerk24 erken dat die ANC haar lidmaatskap van die party tydelik opgeskort het en gedreig het om haar burgemeestersverpligtinge op te skort.